RESOLUCIÓN do 5 de agosto de 2010, da Secretaría Xeral para o Deporte, pola que se modifican as bases contidas na Resolución do 20 de abril de 2010, pola que se aproban as bases reguladoras para a concesión de subvencións a concellos de Galicia, en réxime de concorrencia competitiva, para a realización de obras de construción, mellora, acondicionamento e reforma de instalacións e espazos deportivos e pola que se convocan as correspondentes ao ano 2010, e se procede a unha nova convocatoria para o ano 2010.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/08/2010

A resolución da Secretaría Xeral para o Deporte do 20 de abril de 2010, pola que se aproban as bases reguladoras para a concesión de subvencións a concellos de Galicia, en réxime de concorrencia competitiva, para realización de obras de construción, mellora e acondicionamento e reforma de instalacións e espazos deportivos e pola que se convocan as correspondentes ao ano 2010 (DOG nº 77, do 26 de abril), dispón no seu artigo 12.1º o prazo para xustificar, por parte dos beneficiarios, a realización das acción subvencionadas.
Por outra banda, a existencia de dispoñibilidade orzamentaria na aplicación correspondente permite a apertura dunha nova convocatoria neste exercicio e con cargo ao referido crédito.
Non obstante, o prazo establecido nas bases mencionadas e as datas avanzadas do exercicio en que nos atopamos fan necesario modificar as bases reguladoras, no seu artigo 12.1º, no que respecta aos prazos de xustificación da acción subvencionada, permitindo que o maior número de solicitantes posible poidan acollerse a elas con prazos suficientes para a súa correcta execución e xustificación.
De acordo co exposto, esta secretaría xeral
RESOLVE:
Sección primeira
Modificación das bases reguladoras
Artigo 1º
O artigo 12.1º da resolución da Secretaría Xeral para o Deporte do 20 de abril de 2010, pola que se aproban as bases reguladoras para a concesión de subvencións a concellos de Galicia, en réxime de concorrencia competitiva, para realización de obras de construción, mellora e acondicionamento e reforma de instalacións e espazos deportivos e pola que se convocan as correspondentes ao ano 2010, queda redactado como segue:
«Os beneficiarios das axudas deberán xustificar a realización das accións subvencionadas con data límite no día 30 de outubro de 2010».
Sección segunda
Nova convocatoria para o ano 2010
Artigo 2º
De acordo co establecido no artigo 20 da Lei 9/2007, do 13 de xuño, de subvención de Galicia, convócanse subvencións, en réxime de concorrencia competitiva, a concellos de Galicia consonte as bases que establece a resolución da Secretaría Xeral para o Deporte do 20 de abril de 2010, pola que se aproban as bases reguladoras para a concesión de subvencións a concellos de Galicia, en réxime de concorrencia competitiva, para a adquisición de equipamentos deportivos (DOG nº 77, do 26 de abril).
As subvencións que se convocan por medio desta resolución faranse efectivas con cargo á aplicación orzamentaria 04.60.441A.760.0, e ata a contía máxima que se detalla a seguir:
Aplicación orzamentaria 2010
04.60.441A.760.0		920.000 
A totalidade dos requisitos exixidos no artigo 20 da Lei 9/2007, do 13 de xuño, de subvencións de Galicia, están recollidos nas bases publicadas anteriormente mencionadas, que serán de aplicación a esta convocatoria, salvo no relativo ao prazo de xustificación das accións subvencionadas do artigo 12, punto 1, que rexerá tal e como queda establecido no artigo 1º desta resolución.
Artigo 3º
As solicitudes relativas á realización de obras de construción, mellora e acondicionamento e reforma de instalacións e espazos deportivos que, presentadas á convocatoria efectuada por resolución da Secretaría Xeral para o Deporte do 20 de abril de 2010, quedasen excluidas por cuestións de dispoñibilidade orzamentaria, serán tidas en conta ao abeiro desta convocatoria sempre que o Concello interesado solicite por escrito ante esta secretaría xeral, no prazo establecido para a presentación das solicitudes establecido no artigo 4º desta resolución, a súa participación neste novo procedemento de acordo coa documentación xa presentada.
A concesión de axudas ao abeiro desta resolución será incompatible coas axudas concedidas ao abeiro da resolución da Secretaría Xeral para o Deporte do 20 de abril de 2010.
Artigo 4º
O prazo de presentación de novas solicitudes será dun mes (1), contado a partir do seguinte ao da publicación desta resolución no Diario Oficial de Galicia. As solicitudes dirixiranse á Secretaría Xeral para o Deporte da Xunta de Galicia mediante a súa presentación por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 5º
Contra esta resolución os interesados poderán interpoñer recurso potestativo de reposición ante o secretario xeral para o Deporte, de acordo co disposto na disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia (DOG nº 119, do 19 de xuño), no prazo dun (1) mes contado a partir do día seguinte ao da recepción da oportuna notificación, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, ante o Tribunal Superior de Xustiza de Galicia.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de agosto de 2010.
José Ramón Lete Lasa
Secretario xeral para o Deporte